Postoje četiri glavne tablice obavijesti koje se odnose na postupak u slučaju prekomjernog deficita. Tablica 1. obuhvaća izvješćivanje o razinama državnog deficita/viška i duga. U tablicama od 2.a do 2.d nalaze se podaci kojima se objašnjava prijelaz između nacionalnih definicija državnog salda i deficita/viška svakog državnog podsektora. U tablicama od 3.a do 3.d nalaze se podaci kojima se objašnjava doprinos državnog viška/deficita i drugi relevantni čimbenici za razliku u razini državnog duga i konsolidaciju duga. U tablici 4. uglavnom se nalaze podaci o trgovačkim kreditima i predujmima. Tablice 1. i 2. obavijesti koje se odnose na postupak u slučaju prekomjernog deficita obuhvaćaju razdoblje od 2011. do 2015., dok ostale tablice obuhvaćaju razdoblje od 2011. do 2014.

Tijekom razdoblja za dostavljanje obavijesti, u razdoblju između jesenskog roka za podnošenje izvješća 1. listopada i objavljivanja podataka 21. listopada 2015., Eurostat je stupio u vezu s nacionalnim tijelima nadležnima za statistiku u svakoj državi članici te zatražio daljnje informacije i pojašnjenja primjene računovodstvenih pravila u pojedinim transakcijama. Taj je postupak uključivao nekoliko krugova razmjene dopisa između Eurostata i nacionalnih nadležnih tijela. Prvi krug zahtjeva za pojašnjenje poslan je svim zemljama do 6. listopada. Drugi krug zahtjeva poslan je u 27 zemalja, a treći krug u osam zemalja. Eurostat je od nekih zemalja zatražio revidirane tablice obavijesti. U većini slučajeva izmjene podataka podnesenih u razdoblju za dostavljanje obavijesti u listopadu 2015. nisu znatno izmijenile razine deficita i duga za razdoblje od 2011. do 2014.

2.2.2.Posjeti za dijalog i metodološki posjeti

Uredbom (EZ) br. 479/2009 predviđaju se posjeti za dijalog i metodološki posjeti. Posjeti za dijalog u države članice obavljaju se redovito (najmanje svake druge godine) u cilju pregledavanja podataka iz izvješća, istraživanja metodoloških pitanja, rasprava o statističkim izvorima i procjene usklađenosti s relevantnim računovodstvenim pravilima (na primjer za razgraničenje ukupne države, vrijeme bilježenja te klasifikaciju transakcija i obveza države).

Učestalost redovitih posjeta u pogledu postupka u slučaju prekomjernog deficita porasla je tijekom posljednjih godina. Ako Eurostat postavi određeno važno pitanje u pogledu države članice koje se može riješiti samo sastankom s predmetnim nadležnim tijelima, organizira se ad hoc posjet toj državi članici.

Tijekom 2015. Eurostat je obavio posjete za dijalog o postupku u slučaju prekomjernog deficita u sljedećim državama: Estoniji (20. – 21. siječnja), Italiji (2. – 3. veljače), Hrvatskoj (26. – 27. veljače), Ujedinjenoj Kraljevini (28. – 29. travnja), Švedskoj (19. –20. svibnja), Latviji (26. – 27. svibnja), Poljskoj (29. – 30. lipnja), Španjolskoj (9. – 10. srpnja), Nizozemskoj (1. – 2. rujna), Sloveniji (7. – 8. rujna), Grčkoj (23. – 24. rujna), Rumunjskoj (12. – 13. studenoga, 17. – 18. prosinca), Finskoj (19. – 20. studenoga) i Slovačkoj (8. – 9. prosinca). Nadalje, obavljen je ad hoc posjet Austriji (14. listopada).

Završni nalazi svakog posjeta za dijalog, uključujući opis dogovorenih mjera i trenutačno stanje u pogledu postavljenih pitanja, šalju se Gospodarskom i financijskom odboru te objavljuju na web-mjestu Eurostata. Provedba tih mjera tijekom vremena dovest će poboljšanja kvalitete podataka.

Eurostat poduzima metodološke posjete samo kada su otkriveni znatni rizici ili problemi u pogledu kvalitete podataka, posebno u odnosu na primijenjene metode, koncepte i klasifikaciju. Eurostat nije obavio nijedan metodološki posjet 2015.

2.2.3.Posebni savjeti Eurostata

Države članice redovito se savjetuju s Eurostatom radi pojašnjenja raznih nacionalnih računovodstvenih pitanja povezanih s budućim ili prošlim operacijama. Eurostat daje savjete u skladu s postojećim smjernicama. Radi poštovanja odredbe o transparentnosti iz Uredbe (EZ) br. 479/2009 Eurostat objavljuje svoje savjete , osim ako država članica podnese primjedbu. Eurostat je 2015. objavio osam ex ante savjeta. Eurostat je pružio savjete Belgiji, Grčkoj, Poljskoj i Slovačkoj, na čiju su objavu te države članice podnijele prigovor zbog pitanja povjerljivosti.

2.2.4.Istraživanje provedbe proračunskog nadzora u europodručju

Uredbom (EU) br. 1173/2011 Europskog parlamenta i Vijeća Komisiju se ovlašćuje da započne istragu ako se sumnja u manipuliranje statistikom uslijed „namjernog pogrešnog izvješćivanja“ ili „krajnje nepažnje”.

Komisija je 11. srpnja 2014. odlučila započeti službenu istragu o mogućem manipuliranju statistikom u Autonomnoj zajednici Valenciji (Comunidad Valenciana) u Španjolskoj.

To je bio prvi put da je Komisija iskoristila svoje nove ovlasti u okviru „paketa od šest mjera”, odnosno paketa zakonodavnih akata o gospodarskom upravljanju, kako bi istražila navodno manipuliranje podacima o dugu i deficitu jedne države članice.

Komisija je 7. svibnja 2015. donijela izvješće kojim je u obzir uzela primjedbe koje je dostavila Španjolska te predložila Vijeću da odredi novčanu kaznu. U Izvješću se zaključuje da je tijelo sektora ukupne države Kraljevine Španjolske, Regionalni revizorski ured Autonomne zajednice Valencije, odgovorno za krajnju nepažnju u vezi s nebilježenjem rashoda u zdravstvu i nepoštovanjem obračunskog načela u nacionalnim računima (ESA 95). To je uzrokovalo netočno izvješćivanje o podacima o državnom deficitu Španjolske Eurostatu u ožujku 2012. Pogrešno je izvješćivanje prestalo 2012. Izvješće se izričito odnosi na statistiku koju izrađuje Autonomna zajednica Valencija te se ne dovodi u pitanje točnost španjolske nacionalne statistike.

Vijeće je 13. srpnja 2015. odlučilo Španjolskoj nametnuti novčanu kaznu u iznosu od 18,93 milijuna EUR za pogrešno izvješćivanje o podacima o državnom deficitu kao posljedicu krajnje nepažnje.

Španjolska je pred Sudom Europske unije dovela u pitanje odluku Komisije da započne istragu i odluku Vijeća da nametne novčanu kaznu. Nalogom od 3. rujna 2015. u predmetu T-676/14 Opći sud odbacio je tužbu za poništenje Komisijine odluke. Tužba za poništenje odluke Vijeća još je u tijeku.

2.2.5.Nedavna metodološka pitanja

Kao i obično, Eurostat je procijenio pravilnu primjenu pravila ESA 2010, posebno u pogledu posljednjih odluka u skladu s člankom 10. stavkom 2. Uredbe (EZ) br. 479/2009. Te su odluke sadržane u Priručniku o državnom deficitu i dugu, čija je najnovija verzija objavljena u kolovozu 2014. Nova verzija Priručnika (izdanje za 2016.) objavit će se u prvom tromjesečju 2016. te će sadržavati poglavlja usklađena s ESA-om 2010 i rezultate radne skupine za metodološka pitanja koja se rješavalo tijekom 2015.

Eurostat je 2015. nastavio državama članicama osiguravati dodatna pojašnjenja o računovodstvenim pravilima za postupak u slučaju prekomjernog deficita i statistici o državnim financijama. Dokumenti s pojašnjenjima koji uključuju „Statističko bilježenje proračunskih doprinosa EU-a, nakon izmjene Uredbe o vlastitim sredstvima” (eng. „The statistical recording of EU budgetary contributions, following an amendment to the Own Resources Regulation”) objavljeno 17. ožujka 2015. i metodološke smjernice o „Utjecaju ugovora o energetskoj učinkovitosti na državne račune” (eng. „The impact of energy performance contracts on government accounts”) nadopunjuju opća pravila ESA-e 2010. Eurostat objavljuje smjernice nakon savjetovanja s državama članicama.

2.2.6.Usklađenost s temeljnim računima države